Sasko-Anhaltsko

Sasko-Anhaltsko (nem. Sachsen-Anhalt) je jednou zo 16 spolkových krajín Nemecka. Jej hlavným mestom je Magdeburg. Na severozápade a západe hraničí s nemeckou spolkovou krajinou Dolné Sasko, na juhozápade a juhu s nemeckou spolkovou krajinou Durínsko, na juhovýchode s nemeckou spolkovou krajinou Sasko, na východe a severovýchode potom s nemeckou spolkovou krajinou Brandenbursko. V súčasných hraniciach a rozlohe existuje od 3. októbra 1990. Územím Saska-Anhaltska pretekajú rieky Labe, Sála, Unstrut a ďalšie. Na juhozápade sem zasahuje pohorie Harz. Mestá Významné mestá v Sasku-Anhaltsku: Dessau – historická metropola Anhaltska Halberstadt Hallle – druhé najväčšie mesto Saska-Anhaltska Lutherstadt Wittenberg – bývalé hlavné mesto Saska-Wittenbergu a neskoršia metropola Saského kurfirstva Magdeburg – hlavné a súčasne najväčšie mesto spolkovej krajiny Saska – Anhaltska Naumburg Quedlinburg Stendal Weißenfels Dejiny Obdobie od 1.júla 1944 do jari 1945 1. júla 1944 rozdelil nacistický režim dosiaľ jednotnú pruskú provinciu Sasko, skladajúcu sa z 3 vládnych obvodov (Magdeburg, Merseburg a Erfurt) na provincie Halle-Merseburg a Magdeburg. Vládny obvod Erfurt bol v ten istý deň pričlenený k Durínskemu ríšskemu miestodržiteľstvu. Obdobie od jari 1945 do 22. júla 1952 Po spojeneckom obsadení Nemecka je územie neskoršieho Saska-Anhaltska začlenené do Sovietskej okupačnej zóny Nemecka. V jej rámci sú 23. júla 1945 obe provincie (s výnimkou Hornburgu, Wolfsburgu, Hehlingenu a niekoľkých ďalších obcí, ktoré sa stali súčasťou Britskej okupačnej zóny Nemecka), ďalej potom Anhaltsko, okrajové územia Brunšvicka (enkláva Calvörde; mestá Hessen, Pabstoff, a východné oblasti okresu Blankenburg s mestami Blankenburg, Rübelland, Hasselfelde, Hüttenrode, Heimburg, Stiege, Tanne) spolu s durínskou enklávou Allstedt začlenené do novo vytvorenej provincie Sasko-Anhaltsko. V roku 1947 je potom rozhodnutím spojencov oficiálne zrušený pruský štát a status Saska-Anhaltska sa 21. júla 1947 mení z provincie na krajinu. Vtedajšie krajiny boli podstatne väčšie ako dnes a mali rozlohu 24 576 km². Jej vtedajším hlavným mestom bolo Halle. Dňa 7. októbra 1949 vzniká na území sovietskej okupačnej zóny Nemecka nový socialistický štátny útvar Nemecká demokratická republika (NDR). Zo začiatku išlo o Federáciu 6 autonómnych krajín. Jednou z nich bolo aj Sasko-Anhaltsko. Obdobie od 23. júla 1949 do roku 1990 Dňa 23. júla však dochádza k premene NDR na centralistický štát a ku zrušeniu krajín, ktoré boli rozdelené medzi novo vzniknuté kraje. Územie dovtedajšieho Saska-Anhaltska bolo rozdelené medzi kraje Magdeburský, Halleský, Postupimský, Cottbuský, Lipský, malé časti území sa stali súčasťou Erfutského kraja a kraja Gera. Kraje sa potom ďalej členili na okresy a mestské okresy. Tento stav trval až do roku 1990. Obdobie od roku 1990 do súčasnosti Po protikomunistických búrkach v roku 1989 potom 3.10.1990 dochádza ku zjednoteniu NDR so Spolkovou republikou Nemecko a k obnoveniu krajín na území dovtedajšej NDR. Ich hranice sa už však nedržali pôvodných krajinských hraníc z rokov 1945 – 1952, ale boli vytvorené narýchlo z hraníc dovtedajších okresov z rokov 1952 – 1990. Znovuvytvorená krajina Sasko-Anhaltsko bola vymedzená územím celého dovtedajšieho Magdeburského kraja; ďalej potom Halleským krajom bez okresu Artem; k tomu ešte pristupoval okres Jessen z Cottbuského kraja. Rozlohou je menší ako pôvodná krajina. Časti územia pôvodnej krajiny z rokov 1945 – 1952, ktoré v rokoch 1816 – 1944 tvorili súčasť pruskej provincie Saska sa naraz ocitli v Brandenbursku. Ide o územia v dovtedajších okresoch Rathenow (územie západne od rieky Havel s obcami Steckelsdorf, Großwudicke, Zollchow, Bützer, Milow, Nitzahn), Brandenburg (západná časť okresu s obcami Bensdorf, Zitz, Wusterwitz, Wenzlow, Ziesar, Wollin, Gräben), Belzig (obec Görzke), Jüterbog (južná časť okresu s obcami Marzahne, Blönsdorf, Seehausen, Oehna), Herzberg (celý okres), Bad Liebenwerda (celý okres), Senftenberg (severozápadná časť okresu s mestom Lauchhammer a obcou Grünewalde). Časti územia pôvodnej krajiny (celé okresy Torgau, Eilenburg, Delitsch, a západné okraje okresu Leipzig) sa stali súčasťou Saska, ku ktorému tieto oblasti patrili do roku 1815 (potom v rokoch 1815 – 1944 súčasť pruskej provincie Saska). Malá časť pôvodnej krajiny na juhu a juhozápade (Schkölen s okolím; severovýchodná časť okresu Sömmerda s mestom Kölleda a obcami Ostramondra, Großmonra; časť okresu Nordhausen s obcami Heiringen, Auleben; východná časť okresu Artem s mestom Artem a obcami Wiehe, Roßleben, Donndorf, Bottendorf, Schönewerda, Reinsdorf, Voigtstedt, Bretleben, Helldrungen, Oberhelldrungen) boli začlenené do Durínska. Naopak bola do Saska-Anhaltska začlenená malá časť brandemburskej oblasti Prignitz (najsevernejšia časť okresu Havelberg s mestom Havelberg a obcou Nitzow) a malá časť pôvodného Durínska (územie juhozápadne od mesta Naumburg). 1. júla 1994 potom došlo ku správnej reforme, členenie na 37 krajinských okresov a 3 štatutárne mestá z dôb NDR bolo nahradené 21 krajinskými okresmi a 3 štatutárnymi mestami. Tento stav trval do roku 2007 keď sa počet okresov zredukoval na 11. Predsedovia vlád krajiny Saska-Anhaltska 21. júl 1947 – 13. august 1949: Dr. Erhard Hübener 13. august 1949 – 23. júl 1952: Werner Bruschke V rokoch 1952 a 1990 bola krajina Sasko-Anhaltsko zrušená. 28. október 1990 – 04. júl 1991: Dr. Gerd Gies CDU 04. júl 1991 – 28. november 1993: Profesor Dr. Werner Münch CDU 02. december 1993 – 21. júl 1994: Dr. Christoph Bergner CDU 21. júl 1994 – 16. máj 2002: Dr. Reinhard Höppner SPD 16. máj 2002 – 19. apríl 2011: Profesor Dr. Wolfgang Böhmer CDU Od 19. apríl 2011: Reiner Haseloff CDU Administratívne členenie Bývalé vládne obvody Do roku 2003 sa Sasko-Anhaltsko členilo na 3 vládne obvody (Regierungsbezirke): Dessau Halle a Magdeburg K 1. januáru 2004 boli tieto vládne obvody zrušené. Pôsobnosť všetkých 3 úradov zrušených vládnych obvodov prešla na na krajinský správny úrad so sídlom v Halle. Krajinské okresy Pri prvej správnej reforme 1.júla 1994 bolo dovtedajších 37 krajinských okresov nahradené 21 novými krajinskými okresmi. Ďalej tu z predchádzajúceho členenia zostali zachované 3 mestá bez okresu. V súčasnosti prebieha v Sasku-Anhaltsku politická debata týkajúca sa ďalšej prípadnej správnej reformy. Pred rokom 2007 malo Sasko-Anhaltsko 21 krajinských okresov (po 2007 boli zredukované na 11): Altmarkkreis Salzwedel (SAW) Anhalt-Zerbst (AZE) Aschersleben-Staßfurt (ASL) Bernburg (BBG) Bitterfeld (BTF) Bördekreis (BÖ) Burgenlandkreis (BLK) Halberstadt (HBS) Jerichower Land (JL) Köthen (KÖT) Mansfelder Land (ML) Merseburg-Querfurt (MQ) Ohrekreis (OK) Quedlinburg (QLB) Saalkreis (SK) Sangerhausen (SGH) Schönebeck (SBK) Stendal (SDL) Weißenfels (WSF) Wernigerode (WR) Wittenberg (WB) Mestá bez okresu a 3 mestá bez okresu: Dessau (DE) Halle (Saale) (HAL) Magdeburg (MD) Po roku 2007: Altmarkkreis Salzwedel (SAW) Anhalt-Bitterfeld (ABI) Börde (BK) Burgenlandkreis (BLK) Harz (HZ) Jerichower Land (JL) Mansfeld-Südharz (MSH) Saalekreis (SK) Salzlandkreis (SLK) Stendal (SDL) Wittenberg (WB) a 3 mestá bez okresu: Dessau-Roßlau (DE) Halle (Saale) (HAL) Magdeburg (MD) Iné projekty Commons ponúka multimediálne súbory na tému Sasko-Anhaltsko Externé odkazy Oficiálny web spolkovej krajiny Saska-Anhaltska Archivované 2011-07-19 na Wayback Machine Webportál Sasko-Anhaltsko Archivované 2009-08-15 na Wayback Machine mapy volebné výsledky